Søren Egge Rasmussen (EL), 2023-02-21:
Det her lovforslag er jo en udmøntning af en del af landbrugsaftalen, og vi er sådan set fra Enhedslistens side med på at stemme det her lovforslag igennem.
Det er jo et ret lille lovforslag; det er et spørgsmål om at håndtere noget gødning på en lidt anden måde.
Der er lagt op til, at forligskredsen bliver inddraget, efter at ministeren via det her lovforslag får noget ekstra bemyndigelse, og der er også nogle ting, der skal udmøntes i nogle bekendtgørelser, hvor jeg kan læse mig til, at det også er noget, forligskredsen bliver inddraget i.
Og derfor er vi lidt mere trygge ved at give kompetence til en minister.
Med hensyn til lovforslagets størrelse ser vi jo frem til flere forhandlinger om udmøntning af landbrugsaftalen, og hvis vi ikke er effektive nok, bliver der jo et genbesøg af landbrugsaftalen.
Hvis det der tekniske spor, som fylder temmelig meget i beskrivelsen af tingene i landbrugsaftalen, ikke har den hastighed og effekt, som der er skitseret, jamen så skal vi jo finde på andre løsninger.
Det bliver rigtig spændende, og det er jo der, det nok vil være svært at blive enig i hele aftalekredsen.
Men vi står altså over for nogle store problemer, fordi udtagningen af de her lavbundsarealer, som jo på den lavteknologiske måde kunne bringe os meget langt, går for langsomt.
Man kan jo sådan set tælle op år for år – nu kommer Klimarådet med endnu en rapport på torsdag – hvor meget det ser ud til at vi er bagefter, og hvad der så bør gøres.
Så jeg tror sådan set, vi i løbet af det kommende år kommer frem til, at der skal gøres mere.
Der skal gøres noget, der er mere effektivt.
Der skal tænkes nye tanker, og det er jo ikke forbudt i forhold til landbrugsaftalen.
Der står også hen mod slutningen, at man kan vedtage yderligere tiltag, f.eks. i forbindelse med en finanslov, og det har vi så ikke i Enhedslisten nogen tiltro til at vi kommer til at være med i i år.
Men der kommer et år næste år, hvor vi jo håber, der er en anden regering, der er mere fornuftig.
Så står vi også over for en kæmpe udfordring med at leve op til vandrammedirektivet; det står jo sådan set i landbrugsaftalen.
Og vi har et kæmpeproblem med, at vi har så mange husdyr i Danmark, og at der jongleres rundt med så mange næringsstoffer, så meget fosfor og kvælstof, som er en stor belastning for vores vandmiljø.
Så når man diskuterer landbruget, jamen så er det, som om hvis man skal finde hurtige og gode løsninger, er det altså færre husdyr, vi skal frem til.
Så er det altså ikke nok, at man håndterer noget svinegylle hver uge på en lidt smartere måde.
Der skal altså mere til.
Og jeg håber, at vi kommer frem til en forståelse omkring det, og at vi sådan set har nogle løsninger lige for.
Altså, man kan omlægge landbruget til økologi, for så kommer vi egentlig frem til, at det er en halvering af husdyrholdet helt automatisk, fordi man må have færre husdyr, fordi man må bruge mindre gødning i det økologiske landbrug.
Vi står over for, at vi skal redde vores grundvand, og hvordan gør vi bedst det?
Jamen det er jo sådan set ved økologi, ved mere skov, ved mere natur, ved at passe på der, hvor vandet dannes, sådan at vi også for de næste generationer har chance for at have noget rent drikkevand.
Og så kommer vi lige et lillebitte stykke i den rigtige retning ved at pumpe noget gylle lidt hurtigere.
Ja, det tager vi da med, men på den store klinge skal vi altså godt nok op i tempo.
Og der ligger jo en kæmpe opgave hos miljøministeren i at samarbejde med landbrugsministeren om det.
Man kan jo godt blive lidt betænkelig ved, om der er hastighed nok i tingene, så det ikke er sådan en træde vande-regering, som ikke får udrettet det, som egentlig står i nogle aftaler, der er indgået.
Og der vil vi fra Enhedslistens side presse på for, at der skal være mere handling.
Der skal være mere klimahandling.
Der skal være mere miljøhandling.
Så vi vil stemme for det her lovforslag, men samtidig gøre opmærksom på, at der godt nok skal rykkes på den store klinge.